ફિલ્મમાં અજય દેવગનના ભાગે ખાસ કોમેડી નથી આવી. અર્શદ વારસીનું કામ રાબેતા મુજબ સારું જ છે. શ્રેયસ તળપદે ઠીક છે. તુષાર કપૂર વિશે, લાગે છે કે જિતેન્દ્રનો આ છોકરો મૂંગા પાત્રમાં જ વધુ ખીલે છે. કુણાલ ખેમૂના ભાગે, પંચ સારા આવ્યા છે એટલે મજા પડે છે. પણ સૌથી વધુ તો ફિલ્મને ખેંચી જાય છે – કરીના કપૂર, જોની લિવર અને મિથુન ચક્રવર્તી. જોની લિવર વારંવાર ભૂલી જાય છે અને પછી બધા જુદા જુદા કલાકારોની મિમિક્રી કરીને હાસ્ય નિષ્પન્ન કરી જાય છે. મિથુને ફ્લેશબેકમાં ‘ડિસ્કો ડાન્સર’ના ‘આઈ એમ અ ડિસ્કો ડાન્સર’ ગીત પર નાચીને ફરી સાબિત કરી દીધું કે અભી ભી હમ મેં દમ હૈ. પ્રેમ ચોપરા ટૂંકા પાત્રમાં પણ જૂની ફિલ્મોના હિરોઇનના પૈસાદાર બાપની ભૂમિકા સારી નિભાવી જાય છે.